วันนี้ตั้งเป้าไว้ว่าจะไปกินเนื้อย่างและหมูย่างค่ะ เลยเดินเข้าร้าน Gyu-kaku (ลืมไปเลยว่าเคยกินร้านนี้มาก่อน นี่ไปนึกได้ตอนอยู่ในร้านแล้วค่ะ) วันนี้เดิมนัดเพื่อนๆ ไว้ แต่นึกว่าฝนจะตกก็เลยแคนเซิลไป สรุปก็เลยต้องไปคนเดียวค่ะ เปลี่ยวใจมาก ฮืออออ

ร้านตั้งอยู่บริเวณชั้น 4 สยามสแควร์วัน ร้านนี้ตั้งอยู่โซนเดียวกับฝั่งสมบูรณ์โภชนาค่ะ แต่ตั้งอยู่โซนตรงกลาง ลักษณะร้านเป็นร้านยกพื้นสูง ตรงกลางเป็นโซนบุฟเฟ่ต์สำหรับลูกค้าตักเอง ส่วนบริเวณรายรอบจะเป็นที่นั่ง 

เข้าไปปุ๊บพนักงานก็พาไปนั่งบริเวณที่นั่งค่ะ จากนั้นเราก็สั่งอาหารจากเมนู ซึ่งเมนูของทางร้านมีทั้งแบบอะลาคาร์ท และแบบบุฟเฟ่ต์ราคา 499, 599, 699 ซึ่งแต่ละราคานั้นเป็นแบบ ++ นะคะ หลังจากดูเมนูและสอบถามราคาเน็ทแล้วเราเลยเลือกราคา 499 บาทค่ะ เพราะมาคนเดียวน่าจะกินได้ไม่เยอะสักเท่าไหร่

ปรากฎว่าหลังจากไปตักบุฟเฟ่ต์และจะกลับมาที่โต๊ะ เราก็โดนย้ายโต๊ะค่ะ มีพนักงานมาแจ้งตอนเรายังเดินไม่ถึงโต๊ะ เราก็เลยตกลงไป แต่พอไปถึงปุ๊บ อ้าว เราต้องนั่งโต๊ะที่ติดกับโต๊ะข้างๆ เลยค่ะ เลยถามน้องพนักงานอีกคนว่าทำไมต้องเป็นโต๊ะนี้ อยากได้โต๊ะแบบไม่ติดใคร (มันมีโต๊ะไม่ติดคนอื่นด้วยค่ะ ณ ตอนนั้น และเราไม่รู้จริงๆ ว่าสาขานี้เค้าแชร์โต๊ะ รู้ตอนหลังตอนลูกค้าเต็มร้าน คือมีการใช้ผ้าม่านไม้ไผ่กั้นเพื่อแยกโต๊ะซึ่งเป็นโต๊ะเดียวกันให้คนอื่น) น้องตอบว่าถ้าอยากได้โต๊ะแยกพี่ก็ต้องรอ (ในใจคิดว่า อ้าว ก็เรามาก่อน ตักอาหารแล้วด้วย) นางบอกว่าคนอื่นเค้ามาเป็นโต๊ะใหญ่ พี่ก็ต้องเลื่อน (อ้าวววว พูดจาดีมาก) เราเลยไม่ได้เถียงอะไรค่ะ ย้ายก็ย้าย (จริงๆ เค้าก็ขนของมาให้ที่โต๊ะใหม่แล้วอะนะ) 

ก็กินอาหารไปค่ะ โดยรวมชอบคอหมูมาก มันดีมาก กัดแล้วมันเยิ้มกันทีเดียว แต่เนื้อนุ่มมากจริงๆ ค่ะ แต่หลังจากกินไปสักพักก็เริ่มไม่ไหวแล้ว อายุเยอะ ต้องใช้กรรไกรตัดมันของเบค่อนออกบ้างอะไรบ้าง แต่บางเมนูอย่างเนื้อหมักซอสนี่เค็มมากเลยค่ะ กินไม่ได้จริงๆ พวกอาหารนี่ถ้ามันเยอะเกินไปเราขอให้พนักงานเก็บกลับไปได้นะคะ ถ้ายังไม่ได้ลงเตา น้องพนักงานคนอื่นนอกจากคนนั้นน่ารักดีค่ะ อ่อ กุ้งวันนี้เนื้อไม่ค่อยเด้งค่ะ แต่มันเยอะดี 

บุฟเฟ่ต์ 499 ไม่รวมน้ำนะคะ น้ำที่นี่คิดหัวละ 35 บาท พอรวมกันแล้วบวก service charge 10% และ VAT 7% รวมเป็น 628.52 บาทค่ะ